
RAPORT  COMUN
asupra proiectului de Lege privind modificarea şi completarea Legii nr.448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie, au fost sesizate, prin adresa nr. Plx 181/2015 din 4 martie 2015, cu dezbaterea pe fond, în procedură obişnuită, a proiectului de Lege privind modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisia pentru muncă şi protecţie socială şi Comisia pentru sănătate şi familie au avut în vedere:

· avizul favorabil al Consiliului Legislativ (nr.566/14.05.2014)

· avizul negativ al Comisiei juridice, de disciplină şi imunităţi 
(nr.4c-11/325/17.03.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/379/17.03.2015)

· punctul de vedere negativ al Guvernului (nr.1798/11.09.2014).
Proiectul de lege are ca obiect de reglementare completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, cu un articol nou, art.781, în vederea înfiinţării Fondului naţional pentru reabilitarea persoanelor cu handicap, având ca obiectiv principal colectarea şi gestionarea sumelor provenite din taxele achitate de angajator.

În conformitate cu prevederile art.63 din Regulamentul Camerei Deputaţilor, republicat, cu modificările şi completările ulterioare, cele două comisii au dezbătut proiectul de lege în şedinţe separate.

Membrii Comisiei pentru muncă şi protecţie socială au dezbătut proiectul de lege în şedinţa din 17 martie 2015.

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

La dezbateri au participat, în conformitate cu prevederile art.55 din Regulamentul Camerei Deputaţilor:

· d-na Mihaela Ungureanu – Preşedinte Autoritatea Naţională pentru Persoane cu Dizabilităţi;
· d-na Anca Ilie – consilier, Autoritatea Naţională pentru Persoane cu Dizabilităţi;
· d-na Doina Lica – şef serviciu, Ministerul Finanţelor Publice.
Raportul Comisiei pentru muncă şi protecţie socială a fost adoptat cu unanimitate de voturi.

Membrii Comisiei pentru sănătate şi familie au dezbătut proiectul de lege în şedinţa din 31 martie 2015.

La lucrările comisiei pentru sănătate şi familie şi-au înregistrat prezenţa 17 deputaţi, din totalul de 19 membri ai comisiei.
La dezbateri a participat, în conformitate cu prevederile art.55 din Regulamentul Camerei Deputaţilor:

· d-na Mihaela Ungureanu – Preşedinte, Autoritatea Naţională pentru Persoane cu Dizabilităţi;
Raportul Comisiei pentru sănătate şi familie a fost adoptat cu majoritate de voturi.

În urma dezbaterilor şi a opiniilor exprimate, membrii celor două comisii au hotărât, cu majoritate de voturi, respingerea proiectului de lege din următoarele considerente: 
· sistemul de colectare şi gestionare a sumelor provenite din taxele achitate de angajatori presupune înfiinţarea unei structuri administrative susţinute la nivel central şi local cu atribuţii speciale în colectarea şi administrarea acestor sume, dar şi existenţa unor criterii nediscriminatorii conform cărora repartizarea acestor sume să se facă pe capitole de cheltuieli, elemente care nu sunt precizate în conţinutul propunerii legislative.

· potrivit prevederilor art.10 alin.(2) din Legea nr. 500/2002 privind finanţele publice locale, cu modificările şi completările ulterioare, este interzisă elaborarea de acte normative prin care se crează cadrul legal pentru constituirea de venituri care pot fi utilizate în sistem extrabugetar, cu excepţia activităţilor finanţate din venituri proprii pe lângă unele instituţii publice.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

Proiectul de lege a fost adoptat de Senat în şedinţa din 5 februarie 2015.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

   PREŞEDINTE,



          PREŞEDINTE,

         Adrian Solomon


        Dr.Florin Buicu

              SECRETAR,                                          SECRETAR,
            Mihăiţă Găină                                Dr.Lucreţia Roşca

Întocmit,
Consilier parlamentar Sorina Szabo
Consilier parlamentar Livia Spînu

